อ้อนคลังงดรีดค่าต๋งสลาก
ออมสินเจอดีแบก4.5พันล้าน โชว์กำไรครึ่งปีเกือบหมื่นล้าน
12 ก.ค. 2555

ออมสินเจอดีแบก4.5พันล้าน โชว์กำไรครึ่งปีเกือบหมื่นล้าน
ออมสินอ้อนคลังยกเว้นเก็บค่าต๋งสลากออมสิน-เงินสงเคราะห์ชีวิต ไม่นับรวมเป็นฐานเงินฝากจ่ายเงินสมทบเข้ากองทุนพัฒนาประเทศ 0.47% 
นายเลอศักดิ์ จุลเทศ ผู้อำนวยการธนาคารออมสิน เปิดเผยว่า ธนาคารจะเสนอเรื่องขอให้กระทรวงการคลังพิจารณายกเว้นไม่ต้องนำเงินที่ธนาคารระดมจากสลากออมสินและเงินฝากสงเคราะห์มาคำนวณรวมเป็นฐานเงินฝาก เพื่อจ่ายเงินสมทบเข้ากองทุนพัฒนาประเทศในอัตราส่วน 0.47% ของยอดเงินฝาก ซึ่งจะทำให้ต้นทุนทางการเงินของธนาคารลดลงปีละ 4,500 ล้านบาท 
นายเลอศักดิ์ กล่าวว่า ปัจจุบันธนาคารมีเงินฝากประเภทสลากออมสินอยู่ประมาณ 37% และเงินฝากสงเคราะห์ 0.7% ของยอดเงินฝากรวมที่มีอยู่ร่วม 1.5 ล้านล้านบาท ซึ่งทำให้จะต้องจ่ายเงินสมทบเข้ากองทุนรวมปีละ 7,000 ล้านบาท โดยขณะนี้ธนาคารได้เตรียมสำรองเงินไว้ทั้งหมดแล้ว
นายเลอศักดิ์ กล่าวเพิ่มเติมอีกว่า ในครึ่งปีแรกธนาคารมีกำไรก่อนหักผลกระทบมาตรฐานบัญชีฉบับที่ 19 อยู่ประมาณ 9,700 ล้านบาท ลดลงจากช่วงเดียวกันของปีที่แล้วเล็กน้อย โดยปีก่อนมีกำไรร่วม 1.2 หมื่นล้านบาท
ขณะที่ในครึ่งปีหลังคาดว่า จะมีกำไรเพิ่มขึ้น 4,800 ล้านบาท ทำให้ทั้งปีเชื่อว่ากำไรจะเป็นไปตามเป้าหมายที่ระดับ 2.5 หมื่นล้านบาท ใกล้เคียงกับปี 2554 ซึ่งมีกำไรอยู่ที่ 2.55 หมื่นล้านบาท
สำหรับยอดเงินฝากของธนาคารในช่วง 6 เดือนแรกของปีนี้ เพิ่มขึ้น 5 หมื่นล้านบาท ขยายตัวเล็กน้อยเมื่อเทียบกับช่วงเดียวกันของปีก่อน เนื่องจากก่อนหน้านี้กฎหมายคุ้มครองเงินฝากจะมีผลวันที่ 11 ส.ค. 2555 ทำให้ประชาชนมีการชะลอฝากเงิน แต่เมื่อคณะรัฐมนตรีมีมติเลื่อนการบังคับใช้ออกไปเป็นเวลา 3 ปี ก็คาดว่าน่าจะทำให้ยอดเงินฝากของธนาคารในช่วงครึ่งปีหลังเข้ามามากขึ้น
นายเลอศักดิ์ กล่าวว่า ส่วนการให้สินเชื่อของธนาคาร 6 เดือนแรกปล่อยไปแล้ว 1.3 แสนล้านบาท ซึ่งส่วนใหญ่เป็นสินเชื่อรายย่อยไม่เกิน 1 ล้านบาท คิดเป็นจำนวน 7 หมื่นล้านบาท ส่งผลให้ยอดสินเชื่อต่อเงินฝาก (L/D) เพิ่มขึ้นมาอยู่ที่ 91% ขณะที่มีอัตราส่วนหนี้ไม่ก่อให้เกิดรายได้ (เอ็นพีแอล) มีเพียง 1.12% ซึ่งถือว่าเป็นที่น่าพอใจ 
ขณะที่ความคืบหน้าการปล่อยสินเชื่อให้แก่การนิคมอุตสาหกรรมแห่งประเทศไทย (กนอ.) เพื่อสร้างเขื่อนป้องกันน้ำท่วมรอบนิคมอุตสาหกรรม ซึ่งเป็นวงเงิน 1 ใน 3 ของงบประมาณก่อสร้าง นอกเหนือจากที่รัฐบาลสนับสนุน 2 ใน 3 ขณะนี้มีการเสนอเข้ามา 2 ราย ได้แก่ นิคมอุตสาหกรรมบางกะดี ขอกู้ในวงเงิน 194 ล้านบาท และสวนอุตสาหกรรมโรจนะอีก 677 ล้านบาท
“ตอนนี้ยังอยู่ระหว่างรอการอนุมัติ ซึ่งคาดว่าจะมีการขอสินเชื่อเพื่อสร้างเขื่อนป้องกันน้ำท่วมในนิคมอุตสาหกรรมเข้ามาประมาณ 5,000 ล้านบาทเท่านั้น น้อยกว่างบที่เตรียมไว้ที่ 1.5 หมื่นล้านบาท” นายเลอศักดิ์ กล่าว
ปัจจุบันธนาคารออมสินปล่อยสินเชื่อเน้นรายย่อยอยู่แล้วถึง 94% ของพอร์ตสินเชื่อทั้งหมด ตามที่กฎหมายกำหนดว่าต้องเป็นรายย่อยมากกว่า 90%
ขณะที่นายเลอศักดิ์จะครบวาระการดำรงตำแหน่งลงในวันที่ 14 ก.ค.นี้ โดยธนาคารกำลังสรรหาผู้ดำรงตำแหน่งใหม่ โดยกำหนดคุณสมบัติว่าต้องมีอายุไม่เกิน 58 ปี ทำให้นายเลอศักดิ์หมดสิทธิในการลงสมัคร